**Likumprojekta “Grozījumi Valsts sociālo pabalstu likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Valsts sociālo pabalstu likumā” (turpmāk– likumprojekts) izstrādes mērķis ir:   * precizēt ģimenes valsts pabalsta (turpmāk – ĢVP) izmaksas nosacījumus, tostarp nodrošināt normu nepārprotamību ĢVP izmaksai par bērnu ar invaliditāti; * nodrošināt vienlīdzīgas attieksmes piemērošanu pret visām personām, kuras sasniegušas valstī noteikto pensijas vecumu un kuras saņem valsts sociālā nodrošinājuma pabalstu (turpmāk - VSNP), precizējot VSNP izmaksas nosacījumus; * nodrošināt skaidru normas piemērošanu personām, kuras saņem VSNP un kuras izbrauc uz pastāvīgu dzīvi ārpus Latvijas; * precizēt nosacījumus, pie kādiem ir pārtraucama valsts sociālo pabalstu izmaksa * nodrošināt regulāras informācijas apmaiņu starp Valsts sociālās apdrošināšanas aģentūru (turpmāk – VSAA) un Ieslodzījuma vietu pārvaldi (turpmāk – IeVP) par personām, kuras atrodas ieslodzījuma vietā un kuras ir valsts sociālo pabalstu saņēmējas; * nostiprināt deleģējumu Valsts sociālo pabalstu likumā (turpmāk – VSPL) Ministru kabinetam noteikt kritērijus, atbilstoši kuriem Veselības un darbspēju ekspertīzes ārstu valsts komisija (turpmāk – Valsts komisija) sniedz atzinumu par īpašas kopšanas nepieciešamību.   Likumprojekts stājas spēkā nākamajā dienā pēc tā izsludināšanas.  Grozījums VSPL 13.panta pirmās daļas 1.punktā, kas nosaka VSNP izmaksu personām, kas sasniegušas pensijas vecumu, stājas spēkā *2022.gada 1.martā.*  Grozījums VSPL 24.pantā par datu apmaiņu starp IeVP un VSAA stājas spēkā *2022.gada 1.novembrī.* |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Labklājības ministrijas iniciatīvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **I**  VSPL 6.panta otrā daļas 1.punkts nosaka, ka ĢVP piešķir par katru bērnu, kas ir vecumā no viena gada līdz 15 gadiem (no 2022.gada līdz 16 gadiem). Savukārt šī likuma 6.panta otrās daļas 2.punkts nosaka, ka ĢVP piešķir, ja bērns ir vecāks par 15 gadiem, mācās vispārējā izglītības vai profesionālās izglītības iestādē un nav stājies laulībā. Šajā gadījumā pabalstu piešķir uz laiku, kamēr bērns apmeklē izglītības iestādi, bet ne ilgāk, kad viņš sasniedzis 20 gadu vecumu vai stājies laulībā. Proti, ĢVP pārtrauc izmaksāt gadījumos, ja bērns neapmeklē izglītības iestādi, tas ir, atrodas akadēmiskajā atvaļinājumā. Saskaņā ar Izglītības un zinātnes ministrijas datiem, akadēmiskais atvaļinājums profesionālās izglītības iestādēs uz 2021.gada 1.janvāri bija piešķirts 102 izglītojamiem (dati iegūti 19.07.2021.). Akadēmiskā atvaļinājuma laikā izglītojamajiem netiek pārtrauktas tiesiskās attiecības ar izglītības iestādi un tiek saglabāta vieta izglītības iestādē. Akadēmiskā atvaļinājuma piešķiršanas iemesli var būt dažādi, gan saistīti ar ilgstošu slimošanu, gan ģimenes apstākļu dēļ, gan citi iemesli. Lai nepasliktinātu ģimeņu materiālo situāciju laika posmā, kad bērns atrodas akadēmiskā atvaļinājuma laikā, **likumprojekts paredz, ka ĢVP ir tiesības saņemt arī par bērniem, kuri pamatota iemesla dēļ uz laiku nevar apmeklēt izglītības iestādi, bet tiesiskās attiecības ar izglītības iestādi ir saglabātas.**  2020. gadā tika veikti grozījumi VSPL (pieņemti Saeimā 24.11.2020, spēkā no 01.01.2021), kuru mērķis tostarp bija paplašināt valsts finansiālo atbalstu arī tām ģimenēm, kuras audzina bērnu ar invaliditāti, bet kurš sava veselības stāvokļa dēļ nekvalificējas nosacījumiem, kas noteikti VSPL 6.panta otrās daļas 2.punktā, lai ĢVP izmaksa pēc 15 gadu vecuma (no 2022.gada līdz 16 gadu vecumam) tiktu turpināta līdz 20 gadu vecumam, proti, neturpina mācības vispārējās vai profesionālās izglītības iestādē. Minēto grozījumu rezultātā VSPL 6.pants tika papildināts ar 2.1 daļu, nosakot ĢVP izmaksas nosacījumus par bērnu ar invaliditāti līdz 20 gadu vecumam. Šobrīd VSPL 6.panta 2.1 daļa nosaka, ka ĢVP par bērnu ar invaliditāti piešķir no dienas, kad bērnam noteikta invaliditāte, un izmaksā līdz 20 gadu vecumam, neatkarīgi no tā, vai bērns apgūst izglītību. Tomēr, izstrādājot normu, netika paredzēts, ka ĢVP izmaksātu pirms bērns sasniedz viena gada vecumu, kaut arī invaliditāte bērnam tiek noteikta arī līdz vien gada vecumam. Lai izslēgtu iespējami nepareizu 6.panta 2.1 daļas interpretāciju attiecībā par dienu, kad uzsāka ĢVP izmaksa par bērnu ar invaliditāti, **likumprojekts paredz precizēt VSPL 6.panta 2.1 daļā ietverto normu par ĢVP izmaksu par bērnu ar invaliditāti, nostiprinot, ka:**   1. ĢVP par bērnu ar invaliditāti nav atsevišķs vai papildu pabalsts esošajam ĢVP. To piešķir ne ātrāk kā no bērna viena gada vecuma (atbilstoši VSPL 6. panta otrās daļas 1.punktā noteiktajam), arī tad, ja invaliditāte bērnam noteikta pirms viena gada vecuma. Nosacījums, ka ĢVP piešķir no dienas, kad bērnam noteikta invaliditāte, attiecas uz gadījumiem, kad bērnam invaliditāte pirmo reizi tiek noteikta pēc vecuma, kas noteikts VSPL 6.panta otrās daļas 1.punktā kā vecums, kad ĢVP izmaksa ir pārtraucama, ja bērns neturpina mācības vispārējā vai profesionālajā izglītības iestādē. Piemēram, bērns 15 gados pabeidzis pamatskolu, bet mācības vidusskolā vai profesionālajā izglītības iestādē neturpina, tādēļ par viņu ĢVP izmaksa ir pārtraukta. Tomēr 17 gadu vecumā bērnam slimības vai traumas dēļ nosaka invaliditāti (tātad kļūst par bērnu ar invaliditāti) un iestājas nosacījums, ka ĢVP par bērnu ar invaliditāti piešķir no invaliditātes noteikšanas dienas. Tādējādi ģimenei rodas tiesības atkārtoti pieprasīt par bērnu ĢVP no invaliditātes noteikšanas dienas. Šādā situācijā bērna likumiskajam pārstāvim jāvēršas VSAA ar iesniegumu par pakalpojuma piešķiršanu. 2. Nostiprināts nosacījums, ka, sasniedzot 18 gadu vecumu, ĢVP par bērnu ar invaliditāti tiek turpināts, ja bērnam līdz 18 gadiem noteiktā invaliditāte turpinās arī pēc 18 gadu vecuma. Attiecīgi ĢVP izmaksa ir pamatojama ar to, ka invaliditātes cēlonis ir slimība no bērnības, kas rada priekšnosacījumus, lai valsts, piemērojot pozitīvās diskriminācijas principu, šim bērnam/jaunietim un viņa ģimenei sniegtu finansiālu atbalstu pie papildu nosacījumiem, nekā tie ir bērnam bez invaliditātes. 3. Lai piešķirtu un izmaksātu ĢVP par bērnu ar invaliditāti līdz bērna/jaunieša 20 gadu vecumam, izglītības apgūšanas fakts nav saistošs. Proti, ĢVP par bērnu ar invaliditāti piešķir un izmaksā neatkarīgi no tā, vai viņš mācās, pretēji tam, ja bērnam, kurš vecāks par 15 gadiem, invaliditāte nav noteikta. ĢVP izmaksa par bērnu ar invaliditāti ir primāri saistīta ar invaliditātes statusu, nevis mācīšanas faktu. Ja bērnam invaliditātes statuss, sasniedzot 18 gadu vecumu, netiek noteikts vai saglabāts līdz 20 gadu vecumam un šis bērns vienlaikus neatbilst nosacījumiem, kas noteikti VSPL 6.panta otrās daļas 2.punktā, ĢVP izmaksu pārtrauc. Piemēram: a) bērnam līdz 18 gadiem bija invaliditāte, sasniedzot 18 gadu vecumu, noteica II invaliditātes grupu uz 5 gadiem, bet bērns/jaunietis nemācās. ĢVP izmaksu turpina; b) bērnam līdz 18 gadiem bija invaliditāte, sasniedzot 18 gadu vecumu, noteica III invaliditātes grupu uz 5 gadiem, jaunietis mācās vidusskolā, ĢVP izmaksu turpina. 19 gados pabeidz vidusskolu un ĢVP par šo jaunieti turpina izmaksāt līdz sasniedz 20 gadu vecumu; c) bērnam līdz 18 gadiem bija invaliditāte, sasniedzot 18 gadu vecumu, noteica III invaliditātes grupu uz vienu gadu, bet jaunietis nemācās. 19 gados tiek veikta atkārtota invaliditātes ekspertīze, bet invaliditāti vairs nenosaka – tad ĢVP izmaksu pārtrauc, jo nav vairs invaliditātes statusa kritērijs, kā arī persona neatbilst citiem nosacījumiem, kas nosaka ĢVP izmaksu līdz 20 gadu vecumam par bērnu/jaunieti bez invaliditātes. 4. Uz bērniem/jauniešiem ar invaliditāti, ja viņi stājas laulībā, attiecas tie paši nosacījumi, kādi ir bērniem bez invaliditātes, proti, ja bērns ar invaliditāti, par kuru ir piešķirts ĢVP, stājas laulībā, ĢVP izmaksa ir pārtraucama.   **II**  Atbilstoši Invaliditātes likuma 5. panta pirmajā daļā noteiktajam invaliditāte ir ilgstošs vai nepārejošs ļoti smagas, smagas vai mērenas pakāpes funkcionēšanas ierobežojums, kas ietekmē personas garīgās vai fiziskās spējas, darbspējas, pašaprūpi un iekļaušanos sabiedrībā. Invaliditātes likuma 1.panta 6.punkts nosaka, ka *invaliditātes ekspertīze* sevī ietver gan funkcionēšanas ierobežojuma pakāpes izvērtēšanu un darbspēju zaudējuma noteikšanu personai, gan invaliditātes seku mazināšanai nepieciešamo pasākumu izvērtēšanu. Tas var būt gan monetārā veidā sniegts atbalsts (invaliditātes pensija vai VSNP, vai pabalsti, uz kuriem tiesības rodas, saņemot Valsts komisijas konkrētu atzinumu), gan pakalpojumu un atvieglojumu veidā sniegts atbalsts (piemēram, asistenta pakalpojums pašvaldībā, atvieglojumi sabiedriskajā transportā u.c.).  Kritēriji atzinuma izsniegšanai par īpašas kopšanas nepieciešamību, kas sniedz iespēju pretendēt uz īpašas kopšanas pabalstu personām, ar ļoti smagu invaliditāti gan vecumā līdz 18 gadu vecumam (neieskaitot), gan pēc 18 gadu vecuma līdz 2014.gada 31.decembrim bija iekļauti Ministru kabineta 2010.gada 28.decembra noteikumos Nr. 1209 “Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” (1. un 6. pielikumā), kuri bija izdoti saskaņā ar Invaliditāte likuma 4.panta otro daļu un 5.panta otro daļu. No 2015.gada 1.janvāra spēkā ir Ministru kabineta 2014. gada 23. decembra noteikumi Nr. 805 “Prognozējamas invaliditātes, invaliditātes un darbspēju zaudējuma noteikšanas un invaliditāti apliecinoša dokumenta izsniegšanas noteikumi” (turpmāk – MK noteikumi Nr. 805), kuri izdoti saskaņā ar Invaliditātes likuma 4. panta otro daļu, 5. panta otro un trešo daļu, 12. panta 6.1 daļu un Valsts sociālo pabalstu likuma 12. panta pirmo daļu un kuros jau no to stāšanās spēkā ir noteikti kritēriji atzinuma izsniegšanai par īpašas kopšanas nepieciešamību gan bērniem, gan pilngadīgām personām. Proti, MK noteikumu Nr. 805 21.1.2. apakšpunkts nosaka, ka vienlaikus ar lēmuma pieņemšanu par invaliditātes vai darbspēju zaudējuma noteikšanu vai pēc tā pieņemšanas Valsts komisijas amatpersona sniedz atzinumu par īpašas kopšanas nepieciešamību – kritēriji personai līdz 18 gadu vecumam (neieskaitot) ir noteikti šo noteikumu 4. pielikuma II nodaļā, savukārt personai no 18 gadu vecuma – šo noteikumu 8. pielikumā.  Šobrīd Valsts komisija atzinumu par īpašas kopšanas nepieciešamību bērniem ar invaliditāti un pilngadīgām personām ar invaliditāti izsniedz, pamatojoties uz kritērijiem, kas noteikti MK noteikumos Nr.805, kas savukārt ir izdoti, pamatojoties uz Invaliditātes likumā iekļauto deleģējumu. Tomēr ir nepieciešams nostiprināt deleģējumu Ministru kabinetam noteikt kritērijus atzinuma par īpašas kopšanas nepieciešamību izsniegšanai, uz kā pamata rodas tiesības bērna ar invaliditāti kopšanas pabalsta saņemšanai (VSPL 7.1 pants), kuru piešķir un izmaksā personai, kas kopj bērnu, kuram Valsts komisija ir noteikusi invaliditāti un izsniegusi atzinumu par īpašas kopšanas nepieciešamību, un pabalsta personām ar invaliditāti (pilngadīgām), kurām nepieciešama kopšana (VSPL 12.1 pants), saņemšanai.  **Likumprojekts paredz veikt grozījumus VSPL 7.1 panta pirmajā daļā**, izsakot šo daļu jaunā redakcijā, precizējot atzinuma par īpašas kopšanas nepieciešamību nosaukumu un ietverot pilnvarojumu Ministru kabinetam noteikt kritērijus, atbilstoši kuriem Valsts komisija sniedz atzinumu par īpašas kopšanas nepieciešamību, ievērojot Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 47. punktā noteikto deleģējuma formulējumu. Tāpat, lai salāgotu Ministru kabinetam ietverto deleģējumu noteikt kritērijus atzinuma sniegšanai par īpašas kopšanas nepieciešamību bērniem un pilngadīgām personām, **likumprojekts paredz precizēt arī VSPL 12.1 panta pirmās daļas ievaddaļas formulējumu**, izslēdzot vārdus “atbilstoši Ministru kabineta noteiktajiem kritērijiem”, un papildināts 12.1 pants ar 1.1 daļu, ietverot deleģējumu Ministru kabinetam noteikt kritērijus, atbilstoši kuriem Valsts komisija sniedz atzinumu par īpašas kopšanas nepieciešamību pilngadīgajām personām, ievērojot Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 47. punktā noteikto deleģējuma formulējumu. **Tāpat likumprojekts paredz redakcionāli precizēt VSPL 12.panta pirmajā daļā ietverto deleģējumu Ministru kabinetam noteikt kritērijus**, atbilstoši kuriem Valsts komisija sniedz atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai. Jāņem vērā, ka MK noteikumi Nr. 805 tostarp jau ir izdoti saskaņā ar Valsts sociālo pabalstu likuma 12. panta pirmo daļu un kritēriji atzinuma sniegšanai par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai tāpat kā kritēriji, atbilstoši kuriem tiek izsniegts atzinums par īpašas kopšanas nepieciešamību, jau šobrīd ir ietverti MK noteikumos Nr.805 (9.pielikumā). Tāpat 12.panta pirmajā daļā tiek precizēts Valsts komisijas nosaukums, ņemot vērā, ka VSPL Valsts komisijas nosaukums nav lietots saīsinātā formā.  *Likumprojekts nodrošinās, ka gan VSPL 7.1 pantā, gan 12.pantā, gan 12.1 pantā ietvertais deleģējums Ministru kabinetam noteikt kritērijus, atbilstoši kuriem tiek sniegti atzinumi par īpašas kopšanas nepieciešamību un medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai, tiek savstarpēji salāgoti un nerada pretrunas*. Veicot šos precizējumus, tiek nostiprināts deleģējums Ministru kabinetam noteikt kritērijus, kas ir par pamatu attiecīgo atzinumu izsniegšanai, un Valsts komisijai šos kritērijus turpināt piemērot invaliditātes ekspertīzes procesā.  **III**  VSNP ir viens no regulāri izmaksājamiem valsts sociālo pabalstu veidiem. Saskaņā ar VSPL 2.pantu valsts sociālie pabalsti ir valsts atbalsts naudas izmaksu veidā, kuru saņem pie noteiktām iedzīvotāju grupām piederīgas personas situācijās, kad šīs personas nespēj gūt ienākumus. Tie tiek finansēti no valsts pamatbudžeta, t.i., no vispārējiem nodokļiem, un to apmērs ir atkarīgs no valsts finansiālajām iespējām. VSNP izmaksu nodrošina VSAA.  Saskaņā ar VSPL 13.panta pirmās daļas pirmo punktu VSNP piešķir personai, kurai nav tiesību saņemt valsts pensiju (izņemot apgādnieka zaudējuma pensiju personai ar invaliditāti) vai apdrošināšanas atlīdzību sakarā ar nelaimes gadījumu darbā vai arodslimību, ja persona:  1) *nav nodarbināta (nav uzskatāma par darba ņēmēju vai pašnodarbināto saskaņā ar likumu "Par valsts sociālo apdrošināšanu")* un ir sasniegusi vecumu, kāds saskaņā ar likumu "Par valsts pensijām" noteikts personai, lai tā iegūtu tiesības uz vecuma pensiju. Šīm personām VSNP piešķir uz mūžu;  2) atzīta par personu ar invaliditāti un pārsniegusi 18 gadu vecumu. Šīm personām VSNP piešķir uz noteikto invaliditātes laiku;  3) nav sasniegusi pilngadību, ir zaudējusi vienu vai abus apgādniekus un nav stājusies laulībā. Šajā gadījumā VSNP piešķir līdz pilngadības sasniegšanai. Pabalsta izmaksu turpina, ja šajā punktā minētā persona pēc pilngadības sasniegšanas mācās vispārējās izglītības vai profesionālās izglītības iestādē un nav vecāka par 20 gadiem vai studē augstskolā dienas nodaļā (pilna laika klātienē) un nav vecāka par 24 gadiem.  Izmaiņas VSNP apmērā un tā izmaksas kārtībā ar 2021.gada maiju ir cieši saistītas ar Latvijas Republikas Satversmes tiesas (turpmāk – Satversmes tiesa) sprieduma izpildi lietā Nr.2019-27-03[[1]](#footnote-1). Satversmes tiesa tostarp atzina, ka VSNP apmērs pensijas vecumu sasniegušām personām, kāds tas bija noteikts līdz 2020.gada 31.decembrim, nenodrošina cilvēkcienīgu dzīvi. Ņemot vērā Satversmes tiesas spriedumu, Labklājības ministrija veica grozījumus VSPL[[2]](#footnote-2), tostarp nosakot:   * VSNP apmēru katrai no VSNP saņēmēju grupām konkrētā apmērā; * VSNP izmaksu par iepriekšējo mēnesi no 2021.gada 1.maija; * VSNP pārskatīšanas kārtību.   Vienlaikus joprojām tām pensijas vecumu sasniegušajām personām, kuras kā VSNP saņēmējas turpina darba attiecības, VSNP izmaksa tiek pārtraukta uz laiku, kamēr persona strādā, neatkarīgi no gūtu ienākumu apmēra. Saskaņā ar VSAA sniegtajiem datiem, vērtējot laika periodu no 2020.gada septembra līdz 2021. gada aprīlim, mēnesī vidēji 1 900 personas bija VSAA uzkaitē kā VSNP saņēmējas vecuma gadījumā, no kurām vidēji 30 personām jeb apmēram 2% no kopējā VSNP saņēmušo skaita vecuma gadījumā VSNP izmaksa tika apturēta saistībā ar to, ka persona bija uzsākusi darba attiecības. **Likumprojekts paredz atcelt ierobežojumu, ka nodarbinātām un pašnodarbinātām personām, kuras ir sasniegušas pensijas vecumu, bet kurām nav tiesību uz vecuma pensiju, VSNP izmaksa tiek pārtraukta uz nodarbinātības laiku.** Šādas normas atcelšana sekmēs senioru materiālās situācijas uzlabošanos un motivēs mērķa grupu iesaistīties nodarbinātībā, tādējādi atsevišķos gadījumos sekmētu labvēlīgus apstākļus tām personām, kurām dažādu iemeslu dēļ nedaudz pietrūkst nepieciešamais apdrošināšanas stāžs, lai iegūtu tiesības uz vecuma pensiju, vienlaikus nodrošinot iespēju paralēli darba algai saņemt arī VSNP. Šādas normas atcelšana nodrošinās, ka nodarbinātības fakts netiek ņemts vērā, vērtējot personas tiesības uz VSNP kā tas ir, piemēram, invaliditātes gadījumā. Tādējādi tiks nodrošināts, ka līdzīgos apstākļos esošām personām tiek sniegts valsts atbalsts pie līdzvērtīgiem nosacījumiem. Jāņem vērā, ka no 2014.gada 1.janvāra pakāpeniski palielinās vecuma pensijas piešķiršanai nepieciešamais vecums par trīs mēnešiem ik gadu līdz 2025.gada 1.janvārī tas būs 65 gadi, savukārt nepieciešamais apdrošināšanas stāžs vecuma pensijas saņemšanai, sākot ar 2014.gada 1.janvāri, ir palielināts no 10 uz 15 gadiem, bet no 2025.gada 1.janvāra – uz 20 gadiem. Personām, kurām apdrošināšanas stāžs ir mazāks par 15 gadiem, bet no 2025.gada – par 20 gadiem, tiek piešķirts VSNP vecuma gadījumā.  VSPL 13.panta pirmā daļa nosaka personu loku, kurām ir tiesības uz VSNP. Šā panta 1.1, 1.2, 1.3 un 1.5 daļa nosaka VSNP apmērus katrai no mērķa grupām konkrētā apmērā. Savukārt šā panta 1.4 daļa nosaka papildu labvēlīgus nosacījumus personai ar I vai II invaliditātes grupu, ja tā nav nodarbināta (nav uzskatāma par darba ņēmēju vai pašnodarbināto saskaņā ar likumu "[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)"), nosakot procentuālu piemaksu pie I un II invaliditātes grupas VSNP apmēra. Savukārt VSPL 17.panta 4.1 daļa nosaka, ka VSNP izmaksā par iepriekšējo mēnesi. VSPL 13.panta ceturtā daļa nosaka, ka, ja persona paziņo VSAA par izbraukšanu no Latvijas Republikas uz pastāvīgu dzīvi ārvalstīs, VSAA pārtrauc VSNP izmaksu un vienlaikus izmaksā VSNP par nākamajiem diviem mēnešiem.  Ņemot vērā, ka personām ar I vai II invaliditātes grupu VSNP apmērs ir atkarīgs no nodarbinātības/nenodarbinātības statusa, VSNP apmērs katrā individuālajā gadījumā var būt mainīgs. Lai nodrošinātu normas nepārprotamu piemērošanu, *jāprecizē VSNP 13.panta ceturtajā daļā ietvertā norma par VSNP izmaksu par diviem mēnešiem pēc personas izbraukšanas no valsts uz pastāvīgu dzīvi ārvalstīs.* Šīs normas precizēšanā jāvērtē iespēja nodrošināt personai labvēlīgāko risinājumu, nepasliktinot personas materiālo situāciju gadījumā, ja tā būtu palikusi Latvijā, vienlaikus ņemot vērā VSNP apmēru un izmaksas kārtību. Pamatojoties uz personas iesniegumu, VSAA pārtrauc VSNP izmaksu ar datumu, kādu persona ir norādījusi iesniegumā kā dienu, kad persona izbrauc no valsts uz pastāvīgu dzīvi, atbilstoši VSNP izmaksas kārtībai (par iepriekšējo mēnesi) veicot VSNP izmaksu par attiecīgajām dienām līdz izbraukšanai. Likumprojekts nosaka, ka vienlaikus ar VSNP izmaksu personai tiek izmaksāts arī VSNP divu mēnešu apmērā, tā aprēķinā piemērojot tādu pabalsta apmēru, uz kādu personai ir tiesības uz izbraukšanas brīdi  – proti, ja, piemēram,  persona izbrauc no Latvijas 15.oktobrī, tad personai izmaksā arī VSNP divkāršā (divu mēnešu) apmērā, izmaksājamāpabalsta apmēru mēnesī nosakot tādā apmērā, kāds personai pēc fakta pienāktos izbraukšanas dienā. **Attiecīgi VSPL 13.panta ceturtā daļa tiek izteikta jaunā redakcijā, nosakot nosacījumu, pēc kāda tiek izmaksāts VSNP apmērs par diviem mēnešiem, personai izbraucot no Latvijas uz pastāvīgu dzīvi ārvalstīs.**  **IV**  Regulāri izmaksājamie valsts sociālie pabalsti tiek finansēti no valsts pamatbudžeta, t.i., no vispārējiem nodokļiem. VSPL 20. pants nosaka nosacījumus, pie kādiem ir pārtraucama valsts sociālo pabalstu izmaksa – gan, ja kāds no valsts sociālajiem pabalstiem ir piešķirts pašai personai, gan gadījumos, ja kāds no valsts sociālajiem pabalstiem ir piešķirts par bērnu.  **Likumprojekts paredz veikt tehniskus grozījumus normu skaidrībai un nepārprotamībai**, nodalot nosacījumus regulāri izmaksājamo valsts sociālo pabalstu izmaksas pārtraukšanai pilngadīgām personām un par bērniem, par kuriem piešķirts kāds no regulāri izmaksājamiem valsts sociālajiem pabalstiem, kā arī tehniski precizējot institūcijas, kurās personai atrodieties, valsts sociālo pabalstu izmaksa tiek pārtraukt.  Saskaņā ar likumu “Par audzinoša rakstura piespiedu līdzekļu piemērošanu bērniem” Latvijā darbojas viena sociālās korekcijas izglītības iestāde „Naukšēni”, kura ir Izglītības un zinātnes ministrijas padotībā. Tajā tiek ievietoti zēni un meitenes vecumā no *11 līdz 18 gadiem*. Sociālās korekcijas izglītības iestādē audzēkņi tiek ievietoti tikai ar tiesas (tiesneša) lēmumu. Izglītojamā uzturēšanās laiku iestādē nosaka atbilstoši tiesas lēmumam no viena līdz trīs gadiem, bet ne ilgāk kā līdz 18 gadu vecuma sasniegšanai. Uzņemšana Sociālās korekcijas izglītības iestādē "Naukšēni" notiek, pamatojoties uz 2016.gada 21.jūnija Ministru kabineta noteikumiem Nr.388 "Kārtība, kādā bērnu ievieto sociālās korekcijas izglītības iestādē". Nepilngadīgo ievietošanu sociālās korekcijas izglītības iestādē piemēro tiem jauniešiem, kuri ir izdarījuši Krimināllikumā noteiktus sabiedriski bīstamus nodarījumus. Saskaņā ar likumu “Par audzinoša rakstura piespiedu līdzekļu piemērošanu bērniem” tiesa (tiesnesis), ņemot vērā noziedzīgā nodarījuma izdarīšanas īpašus apstākļus, var atbrīvot nepilngadīgo no soda un noteikt audzinoša rakstura piespiedu līdzekli – ievietot nepilngadīgo sociālās korekcijas izglītības iestādē. Šādā gadījumā jaunietis netiek saukts pie kriminālatbildības. Piemērojot audzinoša rakstura piespiedu līdzekli, viņš ir atzīstams par nesodītu. Tādējādi šie jaunieši neatrodas ieslodzījuma vietā, bet gan sociālās korekcijas izglītības iestādē. Atbilstoši Ministru kabineta 2011.gada 1.februāra noteikumiem Nr. 88 “Sociālās korekcijas izglītības iestādes iekšējās kārtības noteikumi”, bērnam sociālās izglītības korekcijas iestādē izsniedz sezonas apģērbu, apavus un veļu, mācību grāmatas un kancelejas piederumus, bērnam ir tiesības saņemt profilaktiskos veselības aprūpes pakalpojumus un veselības stāvoklim atbilstošu ārstniecību, vecumam atbilstošu pilnvērtīgu uzturu. Tādējādi, atrodoties sociālās korekcijas izglītības iestādē, bērnam tiek nodrošinātas pamatvajadzības, tostarp izglītības apgūšana, un ir uzskatāms, ka bērna uzturēšanos iestādē pilnībā sedz no valsts budžeta līdzekļiem, kas nozīmē, ka bērns atrodas pilnā valsts apgādībā un par šiem jauniešiem valsts sociālo pabalstu izmaksa ir pārtraucama. Atbilstoši sociālās izglītības korekcijas iestādes “Naukšēni” sniegtajiem datiem (13.08.2021.), iestādē atrodas 20 bērnu vecumā līdz 17 (ieskaitot) gadu vecumam – trīs līdz 14 gadu vecumam (ieskaitot) un seši no 15 līdz 17 gadu vecumam (ieskaitot). No 2018.gada 20.jūnija realizēta datu saņemšana „Par informācijas apmaiņu starp Izglītības un zinātnes ministriju un Valsts sociālās apdrošināšanas aģentūru”, kas nodrošina VSAA saņemt datus tiešsaistē par Izglītības un zinātnes ministrijas informācijas sistēmā reģistrēto informāciju par skolēnu un studentu mācību periodiem, mācību iestādi un klasi vai kursu. VSAA šo informāciju elektroniski saņem katru nedēļu no Izglītības un zinātnes ministrijas Valsts izglītības informācijas sistēmas. Šobrīd VSAA šo informāciju saņem par izglītojamiem un studentiem vecumā no 15 līdz 24 gadu vecuma. Saņemot pazīmi, ka bērns atrodas sociālās korekcijas izglītības iestādē “Naukšēni”, par šiem bērniem valsts sociālo pabalstu izmaksa netiek veikta (pamatojoties uz VSPL 20.panta otrās daļas 1.punktu). Ņemot vērā, ka sociālās korekcijas izglītības iestādē “Naukšēni” atrodas bērni no 11 gadu vecumu, vienošanos starp VSAA un Izglītības un zinātnes ministriju nepieciešams paplašināt, nodrošinot pilnu informācijas saņemšanu par bērniem, kas atrodas sociālās korekcijas izglītības iestādē “Naukšēni” un atbilstoša lēmuma pieņemšanu. Pamatojoties uz iesniegto informāciju, VSAA varēs korekti fiksēt, vai bērns atrodas sociālās izglītības korekcijas iestādē, tātad pilnā valsts apgādībā, un pārtraukt valsts sociālo pabalstu, kas piešķirti par bērnu, izmaksu. Nepieciešamās izmaiņas starpresoru vienošanā un informācijas sistēmās tiks veiktas esošā finansējuma ietvaros. **Tādējādi likumprojekts paredz papildināt VSPL 20.panta pirmās daļas pirmo punktu, nosakot, ka valsts sociālo pabalstu, kas piešķirti par bērnu, izmaksa ir patraucama arī gadījumos, ja bērns atrodas sociālas korekcijas izglītības iestādē.**  Šobrīd VSPL 20.panta otrā daļas 1.punkts nosaka, ka valsts sociālo pabalstu izmaksa par bērnu ir pārtraucama arī gadījumā, ja bērns atrodas “audzināšanas iestādē”. Latvijā nepastāv iestādes, kuras tiek sauktas par audzināšanas iestādēm -  Cēsu audzināšanas iestāde nepilngadīgajiem ir ieslodzījuma vieta, nevis audzināšanas iestāde, tādējādi lemjot par valsts sociālo pabalstu izmaksas pārtraukšanu par bērnu, kas atrodas Cēsu audzināšanas iestāde nepilngadīgajiem, piemērojams VSPL 20.panta pirmās daļas 1.punktā noteiktais “regulāri izmaksājamo valsts sociālo pabalstu izmaksu pārtrauc uz laiku, kamēr pabalsta saņēmējs vai bērns, par kuru tiek maksāts pabalsts, atrodas ieslodzījuma vietā”. Savukārt likumprojekts paredz precizēt VSPL 20.panta otrās daļas 1.punktu, nosakot, ka par bērnu piešķirto valsts sociālo pabalstu izmaksu pārtrauc arī gadījumos, ja bērns ievietots ieslodzījuma vietā. **Tādējādi termins “audzināšanas iestāde” ir novecojis un ir svītrojams no VSPL 20.panta otrās daļas 1.punkta.**  **V**  No 2020.gada 11.novembra ir realizēta „Datu saņemšana un nodošana Labklājības ministrijas informācijas sistēmai SPOLIS par VSAC klientiem”, kas nodrošina datu par personas ievietošanu Valsts sociālās aprūpes centrā (turpmāk - VSAC) vai izstāšanos no VSAC saņemšanu no Labklājības ministrijas informācijas sistēmas “Sociālās politikas monitoringa informācijas sistēma” (turpmāk - SPOLIS) un datu par VSAA pakalpojumu apmēru nodošanu Labklājības ministrijai. VSAA saņem šo informāciju katru nedēļu no SPOLIS. Tādējādi par personām, kas ir valsts sociālo pabalstu saņēmēji un kuri atrodas VSAC, VSAA saņem regulāru informāciju, tādējādi pie nepieciešamības pārtrauc valsts sociālo pabalstu izmaksu personām, kuras uzsāk saņemt valsts finansētu ilgstošas sociālās aprūpes un sociālās rehabilitācijas institūcijas pakalpojumu VSAC.  Savukārt šobrīd valsts sociālo pabalstu nepamatotu izmaksu personām, kuras atrodas ieslodzījuma vietā, VSAA var konstatēt tikai gadījumā, ja persona lūdz pārskaitīt pabalstu uz ieslodzījuma vietas bankas kontu, tādējādi personai pašai sniedzot informāciju par savu faktisko atrašanās vietu vai saņemot informāciju caur citiem kanāliem, par to pieprasot informāciju Ieslodzījuma vietu pārvaldei, attiecīgi pieņemot lēmumu par valsts sociālo pabalstu izmaksas pārtraukšanu, pamatojoties uz VSPL 20.panta pirmās daļas 1.punktā noteikto.  Lai nodrošinātu regulāru informācijas saņemšanu par personām, kuras kā valsts sociālā pabalsta saņēmējas atrodas ieslodzījuma vietā, nepieciešams ieviests VSAA un IeVP informatīvo sistēmu saslēgumu, lai VSAA varētu automātiski fiksēt personas atrašanos ieslodzījuma vietā un pārtraukt valsts sociālo pabalstu izmaksu.  Veidot datu apmaiņu starp VSAA uzturēto valsts informācijas sistēmu SAIS un IeVP uzturēto esošo Ieslodzīto informācijas sistēmu nav racionāli, jo visi dati un funkcionalitāte tiek pakāpeniski pārnesta uz jauno Ieslodzīto informācijas sistēmu un IeVP turpmāk lietos jauno sistēmu. Lai nodrošinātu datu apmaiņu starp informācijas sistēmām, nepieciešams:   1. IeVP pabeigt ERAF līdzfinansēto projektu Nr. 2.2.1.1/17/I/012 "Ieslodzījuma vietu pārvaldes informācijas sistēmas pilnveidošana". Šī projekta ietvaros tiek pilnveidota Ieslodzīto informācijas sistēma, nodrošinot tās sasaisti ar E‑lietas koplietošanas komponentu platformu. Ieslodzīto informācijas sistēmai tiek plānots izstrādāt tīmekļa pakalpes (angļu valodā *web services*), kas sniegs informāciju, vai pieprasītā persona ir ieslodzītā persona. 2. slēgt starpresoru vienošanos starp VSAA un IeVP par datu nodošanu no jaunās Ieslodzīto informācijas sistēmas uz VSAA uzturēto Sociālās apdrošināšanas informācijas sistēmu (turpmāk – SAIS). VSAA SAIS jāizstrādā papildinājumi informācijas pieprasīšanai un saņemšanai no Ieslodzīto informācijas sistēmas, izmatojot noteikto lietojumprogrammas saskarni; 3. saslēgums ar E‑lietas koplietošanas platformu, caur kuru notiks informācijas apmaiņa starp VSAA SAIS un Ieslodzīto informācijas sistēmu.   Saņemot informāciju no IeVP, VSAA varēs pārbaudīt, vai ieslodzījuma vietā esošās personas ir valsts sociālo pabalstu saņēmējas, un pie atbilstības pieņemt lēmumu pārtraukt minētajām personām valsts sociālo pabalstu izmaksu, jo persona atrodas ieslodzījuma vietā, kas ir par pamatu valsts sociālo pabalstu pārtraukšanai atbilstoši VSPL 20.panta pirmās daļas 1.punktā noteiktajam, tādējādi neveidosies pabalstu pārmaksas.  Lai nodrošinātu atbilstošas informācijas apmaiņu starp iestādēm par personām, kas atrodas ieslodzījuma vietā vai sociālās korekcijas izglītības iestādē, **likumprojekts paredz papildināt VSPL ar 24.pantu nosakot:**   * datus, kādus IeVP nodos VSAA par personām, kuras atrodas ieslodzījuma vietā:   1) personas vārds, uzvārds un personas kods – šie dati ir nepieciešami, lai varētu identificēt personu, kura atrodas ieslodzījuma vietā un kurai ir piešķirts kāds no valsts sociālajiem pabalstiem, tādējādi pieņemot lēmumu par valsts sociālā pabalsta pārtraukšanu;  2) datums, no kura persona atrodas ieslodzījuma vietā – šie dati ir nepieciešami, lai korekti fiksētu dienu, no kuras valsts sociālā pabalsta izmaksa ir pārtraucama, ņemot vērā, ka persona atrodas pilnā valsts apgādībā;  3) datums, kad persona tikusi atbrīvota vai pārtraukta personas uzturēšanās ieslodzījuma vietā (ja tas ir bērns līdz 4 gadu vecumam, kurš ir ievietots kopā ar māti ieslodzījuma vietā)– šie dati ir nepieciešami, lai tad, kad persona vairs neatradīsies ieslodzījuma vietā un atkārtoti vērsīsies VSAA ar iesniegumu par kādu no valsts sociālo pabalstu piešķiršanu un izmaksu, VSAA var fiksēt faktu, ka persona vairs neatrodas ieslodzījuma vietā – tātad nav pilnā valsts apgādībā, un, esot tiesībām uz kādu no valsts sociālajiem pabalstiem, personai ir piešķirams un izmaksājams attiecīgais pabalsts.  Saskaņā ar Latvijas Sodu izpildes kodeksa 77.panta piekto daļu pēc notiesātās mātes lūguma un ar bāriņtiesas (turpmāk - BT) piekrišanu bērns līdz četru gadu vecumam var uzturēties kopā ar māti brīvības atņemšanas iestādē pilnā valsts apgādībā. Tādējādi jautājumā par atļaujas sniegšanu bērnam līdz četru gadu vecumam uzturēties brīvības atņemšanas iestādē kopā ar māti, BT, vērtējot bērna labākās intereses, sniedz piekrišanu, nevis pieņem lēmumu par bērna faktisko uzturēšanos brīvības atņemšanas iestādē. No brīža, kad BT sniedz piekrišanu, jautājuma faktiskā situācija var mainīties, par ko BT nav informēta – piemēram, bērnu nemaz neievieto pie mātes, bet gan savā aprūpē paņem bērna tēvs, var nesakrist datumi starp BT piekrišanu un faktisko bērna ievietošanu pie mātes, māte tomēr atsakās no bērna aprūpes ieslodzījuma vietā u.c. Tādējādi BT rīcībā nav informācija par faktisko situāciju, lai sniegtu atbilstošu informāciju VSAA, lai VSAA pārtrauktu kādu no valsts sociālo pabalstu izmaksu par bērnu no konkrētā datuma. Šāda informācija ir pieejama tikai pašai ieslodzījuma vietai, kura fiksē datumu, no kura bērns ievietots ieslodzījuma vietā kopā ar māti, kā arī datumu, no kura bērns vairs neatrodas ieslodzījuma vietā kopā ar māti dažādu apsvērumu dēļ. Tādējādi par bērnu līdz četru gadu vecumam, kurš atrodas ieslodzījuma vietā kopā ar māti, IeVP VSAA sniegs informāciju rakstveida procesā, norādot šādu informāciju: bērna vārdu, uzvārdu, personas kodu, (tiklīdz bērns būs reģistrēts Iedzīvotāju reģistrā un tam, tiks piešķirts personas kods), datumu, no kura bērns atrodas ar māti ieslodzījuma vietā, un datumu, kad bērns pamet ieslodzījuma vietu. Balstoties uz saņemto informāciju, VSAA pieņems lēmumu pārtraukt valsts sociālā pabalsta izmaksu par bērnu, pamatojoties uz VSPL 20.panta pirmās daļas 1.punktu;   * ņemot vērā, kā VSPL 20.panta otrās daļas 1.punkts tiek papildināts ar iestādi, kurā bērnam atrodoties, tiek pārtraukta valsts sociālo pabalstu izmaksa, proti sociālās korekcijas izglītības iestāde – **datus, kādus Izglītības un zinātnes ministriju nodos VSAA par bērniem, kas atrodas sociālās korekcijas izglītības iestādē “Naukšēni”:**   1) personas vārds, uzvārds un personas kods – šie dati ir nepieciešami, lai varētu identificēt bērnu, kurš ievietots sociālās korekcijas izglītības iestādē un par kurai ir piešķirts kāds no valsts sociālajiem pabalstiem, tādējādi pieņemot lēmumu par valsts sociālā pabalsta pārtraukšanu;  2) datums, no kura bērns atrodas sociālās korekcijas izglītības iestādē – šie dati ir nepieciešami, lai korekti fiksētu dienu, no kuras valsts sociālā pabalsta izmaksa ir pārtraucama, ņemot vērā, ka persona atrodas pilnā valsts apgādībā;  3) datums, kad bērns atbrīvots no sociālās korekcijas izglītības iestādes – šie dati ir nepieciešami, lai tad, kad bērns vairs neatradīsies sociālās korekcijas izglītības iestādē un bērna likumiskais pārstāvis vērsīsies VSAA ar iesniegumu par kāda no valsts sociālo pabalstu piešķiršanu un izmaksu, VSAA var fiksēt faktu, ka bērns vairs neatrodas sociālās korekcijas izglītības iestādē – tātad nav pilnā valsts apgādībā, un, esot tiesībām uz kādu no valsts sociālajiem pabalstiem, par bērnu ir piešķirams un izmaksājams attiecīgais pabalsts.  Tāpat likumprojekts, papildinot VSPL ar 24. pantu otro daļu, nosaka, ka, ievērojot Eiropas Parlamenta un Padomes 2016. gada 27. aprīļa Regulā Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti noteikto un nodrošinot VSPL noteikto attiecībā uz valsts sociālo pabalstu izmaksas pārtraukšanu, VSAA saņemtos datus no IeVP un Izglītības un zinātnes ministrijas par personām uzglabās sekojoši: 1) par fiziskām personām, kas nav valsts sociālo pabalstu saņēmējas, VSAA dzēsīs nekavējoties pēc to saņemšanas un apstrādes; 2) par fiziskajām personām, kas ir valsts sociālo pabalstu saņēmējas, uzglabās SAIS.  **VI**  Likumprojekts paredz noteikt pārejas posmu divām normām:  lai VSAA varētu veikt nepieciešamās izmaiņas SAIS, nodrošinot, ka VSNP izmaksa pensijas vecumu sasniegušajām personām tiek izmaksāta, nevērtējot personas nodarbinātības faktu, nepieciešamas izmaiņas IT sistēmā, kuru ieviešanai nepieciešami vismaz divi mēneši. Attiecīgi grozījumi VSPL 13. panta pirmās daļas 1. punktā stāsies spēkā *2022.gada 1.martā;*  IeVP šobrīd īsteno plašus Ieslodzīto informācijas sistēmas pilnveides pasākumus, kas paralēli un papildinoši tiek veikti divu Ieslodzījuma vietu pārvaldes realizētu projektu ietvaros: ERAF projektā “Ieslodzījuma vietu pārvaldes ieslodzīto informācijas sistēmas pilnveide”, kā arī ESF projektā "Resocializācijas sistēmas efektivitātes paaugstināšana". Iepriekš minēto projektu ietvaros plānotie Ieslodzīto informācijas sistēmas pilnveides pasākumi ir saplānoti un provizoriski ar sistēmas pilnveides izstrādātājiem ir saskaņoti līdz 2022.gada jūnijam, attiecīgi jaunas iniciatīvas/ sistēmas pilnveides pasākumi tiek plānoti pēc 2022.gada jūnija, kas saistīts gan ar Ieslodzījuma vietu pārvaldes cilvēkresursu noslodzi, gan arī ar sistēmas pilnveides izstrādātāja noslodzi un kapacitāti. Tādējādi, lai jauno Ieslodzīto informācijas sistēmu ieviestu produkcijas vidē un garantijas ietvaros būtu novērstas kļūdas, kas tiek konstatētas un kas apgrūtina tās darbību, tādējādi nodrošinot operatīvas informācijas apmaiņu starp IeVP un VSAA, datu apmaiņai starp Ieslodzīto informācijas sistēmu un SAIS tiek noteikts pārejas periods, nosakot, ka VSPL 24.pantu stāsies spēka *2022.gada 1.novembrī.* |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekta izstrādē iesaistīta Tieslietu ministrija, Izglītības un zinātnes ministrija, VSAA un IeVP. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts radīs tiešu pozitīvu ietekmi uz personām pensijas vecumā, kuras ir VSNP saņēmējas un kuras ir nodarbinātas. Pēc VSAA sniegtajiem datiem nodarbinātais personu skaits (periodā 2020.gada septembrus līdz 2021.gada aprīlis), kurām piešķirts VSNP vecuma gadījumā, bija:     |  |  |  | | --- | --- | --- | | Gads/ mēnesis | Kopā | Nodarbinātie \* | | 2020/septembris | **1 897** | **33** | | 2020/oktobris | **1 929** | **32** | | 2020/novembris | **1 944** | **34** | | 2020/decembris | **1 953** | **34** | | 2021/janvāris | **1 938** | **29** | | 2021/februāris | **1 920** | **29** | | 2021/marts | **1 903** | **26** | | 2021/aprīlis | **1 898** | **23** |   *\* Personu uzskata par nodarbinātu ja persona pārskata periodā kaut vienu dienu bijusi pašnodarbinātas personas vai darba ņēmēja statusā*  Lai arī likumprojekts paredz veikt tehniskus grozījumus VSPL 7.1, 12. un 12.1 pantā, šie grozījumi netieši ietekmēs personas ar invaliditāti, kurām ir tiesības pretendēt uz attiecīgo pabalstu, saņemot attiecīgos Valsts komisijas sniegto atzinumu/us. Pēc Labklājības informācijas sistēmas datiem 2021.gada jūnijā Valsts komisija bija izsniegusi 20 130 atzinumus par īpašas kopšanas nepieciešamību – 2 983 atzinumus personām līdz 17 gadu vecumam (ieskaitot) un 17 147 atzinumus pilngadīgām personām, savukārt atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai 34 374 personām – no tām 1461 personai līdz 17 gadu vecumam (ieskaitot) un 32 913 pilngadīgām personām.  Grozījumi VSPL 13.panta ceturtajā daļā, nosakot VSNP izmaksas nosacījumus uz pastāvīgu dzīvi no Latvijas izbraukušajiem, tiek konkretizēta norma par izmaksājamā pabalsta apmēru, tādējādi pakalpojuma saņēmējiem radot nepārprotamu normas interpretāciju. Pēc VSAA personu skaitam, kas vēršas VSAA ar iesniegumu par izbraukšanu no Latvijas uz pastāvīgu dzīvi ārvalstīs ir tendence samazināties.  Personu skaits, kuras pārskata periodā VSAA sniedza “iesniegumu par izbraukšanu uz pastāvīgu dzīvi ārvalstīs”   |  |  |  |  | | --- | --- | --- | --- | |  | 2020.gads | 2019.gads | 2018.gads | | VSNP  personai ar invaliditāti | 14 | 54 | 40 | | VSNP  noteikto vecumu sasniegušajam | 0 | 3 | 0 | | VSNP apgādnieka zaudējuma gadījumā | 0 | 0 | 0 |   Tāpat, nodrošinot regulāru datu apmaiņu starp IeVP un VSAA informāciju sistēmām, tiks nodrošināta savlaicīga valsts sociālo pabalstu izmaksas pārtraukšana un pie nepieciešamības, pamatojoties uz personas iesnieguma pamata, attiecīgā valsts sociāla pabalsta izmaksas atjaunošana. Tādējādi tiks arī sekmēts, ka personām pašām nebūs jāsniedz ziņas par sevi valsts sociālo pabalstu izmaksas pārtraukšanai, kā arī nebūs nepieciešams pierādīt faktu, ka persona ir tiesīga atsākt saņem kādu no valsts sociālajiem pabalstiem, jo vairs neatrodas ieslodzījuma vietā. |
| 2. | Tiesiskā regulējuma ietekme uz tautsaimniecību un administratīvo slogu | VSAA samazinās administratīvais slogs, jo nebūs vairāk jāpārbauda pensijas vecumu sasniegušo personu nodarbinātības fakts VSNP izmaksai.  Regulāra datu apmaiņa starp IeVP un VSAA nodrošinās iespēju savlaicīgi fiksēt personas atrašanos ieslodzījuma vietā un pieņemt korektu lēmumu par valsts sociālo pabalstu izmaksas pārtraukšanu, kā arī pie atbilstības, pamatojoties uz personas iesniegumu, atjaunot personai pienākošā valsts sociālā pabalsta izmaksu. |
| 3. | Administratīvo izmaksu monetārs novērtējums | Likumprojekta tiesiskais regulējums nemaina tiesības un pienākumus. |
| 4. | Atbilstības izmaksu monetārs novērtējums | Likumprojekts nerada jaunus vai papildu pienākumus, tādējādi nerodas administratīvās izmaksas. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021 | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **0** | **0** | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi** | **0** | **0** | **0** | **0** | **0** | **0** | **0** |
| 2.1. valsts pamatbudžets, tai skaitā: | 0 | 0 | 0 | 0 | 0 | 0 | 0 |
| 2.2. valsts speciālais budžets, tai skaitā: | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| **3. Finansiālā ietekme** | **0** | **0** | **0** | **0** | **0** | **0** | **0** |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | *Likumprojektā ietverto pasākumu īstenošana tiks nodrošināta Labklājības ministrijas un Tieslietu ministrijai piešķirto līdzekļu ietvaros.*  *Attiecībā par IT sistēmu izmaiņu veikšanu likumprojektā ietverto normu īstenošanai, VSAA attiecīgo normu īstenošanas pielāgošanu nodrošinās valsts sociālās apdrošināšanas speciālā budžeta apakšprogrammas 04.05.00 “Valsts sociālās apdrošināšanas aģentūras speciālais budžets” VSAA IT sistēmu uzturēšanai plānoto izdevumu ietvaros.*  *Attiecībā par plānoto normu, kas paredz atcelt ierobežojumu, ka nodarbinātām un pašnodarbinātām personām VSNP izmaksa tiek pārtraukta uz nodarbinātības laiku, ņemot vērā, ka minētās normas ietekme uz valsts budžeti ir nenozīmīga, normas īstenošana tiks nodrošināta pamatbudžeta apakšprogrammai 20.01.00 “Valsts sociālie pabalsti” valsts sociālā nodrošinājuma pabalstam plānoto izdevumu ietvaros.*  *Provizoriskā ietekme gadam: 11 mēneši × 109 euro × 30 personas (vidēji mēnesī)= 35 970 euro.*  *Lai nodrošinātu datu apmaiņu starp VSAA uzturēto SAIS un IeVP Ieslodzīto informācijas sistēmu, nepieciešamas saskarnes izveides izmaksas 9 801 euro apmērā gadā:*  *135 stundas x 72,60 euro/st. = 9 801 euro.*  *Izdevumi tiks segti no Tieslietu ministrijas budžeta apakšprogrammā 04.01.00 "Ieslodzījuma vietas" plānotajiem resursiem, t.i, plānotajām IKT risinājumu uzturēšanas izmaksām 50 000 euro apmērā no TM budžeta apakšprogrammā 04.01.00 "Ieslodzījuma vietas" pieejamiem resursiem.* | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Amata vietu skaita izmaiņas nav. | | | | | | |
| 8. Cita informācija | Nav | | | | | | |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Saistītie tiesību aktu projekti | Pēc likumprojekta pieņemšanas Saeimā nepieciešams veikt grozījumus:   1. MK noteikumos Nr. 805, precizējot MK noteikumu Nr. 805 izdošanas pamatojumu, papildinot ar VSPL 7.1 pirmajā daļā un 12.1 panta 1.1 daļā ietverto deleģējumu, kā arī papildinot MK noteikumus Nr.805 ar informāciju, ko attiecīgais deleģējums saturiski paredz. Ņemot vērā, ka kritēriji, kuri tiek izmantoti vērtējot atzinuma par īpašas kopšanas nepieciešamības izsniegšanu, jau šobrīd ir noteikti MK noteikumu Nr. 804 4. pielikuma II nodaļā un 8.pielikumā un Valsts komisija tos pielieto jau šobrīd, šādi grozījumi būtu tehniski nevis saturiski, tādēļ Labklājības ministrija attiecīgos grozījumus veiks pie pirmās iespējas vienlaikus ar citiem saturiskiem grozījumiem MK noteikumos Nr. 805. 2. Ministru kabineta 2020. gada 17. decembra noteikumos Nr. 788 “Noteikumi par valsts sociālā nodrošinājuma pabalsta un apbedīšanas pabalsta piešķiršanas un izmaksas kārtību”, precizējot normu par VSNP izmaksas pārtraukšanu personām, kas sasniegušas valstī noteikto pensionēšanās vecumu, kā arī normu, kas nosaka datu apmaiņu ar IeVP par personām, kas saņem VSNP, atrašanos ieslodzījuma vietā. 3. Ministru kabineta 2009.gada 22.decembra noteikumi Nr.1517 “Noteikumi par ģimenes valsts pabalstu un piemaksām pie ģimenes valsts pabalsta”, |
| Atbildīgā institūcija | Labklājības ministrija |
| Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju ieinteresētajām personām izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ”Sabiedrības līdzdalības kārtība attīstības un plānošanas procesā” (turpmāk – MK noteikumi Nr. 970) 2021.gada 7.jūlijā tika ievietots Labklājības ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Ievērojot MK noteikumos Nr.970 noteikto kārtību, sabiedrības pārstāvji viedokļus par likumprojektu varēja izteikt līdz 2021.gada 21.jūlijam. |
| 3. | Sabiedrības līdzdalības rezultāti | Komentāri un priekšlikumi netika saņemti. |
| 4. | Cita informācija | Nav |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| Projekta izpildē iesaistītās institūcijas | Tieslietu ministrija, Izglītības un zinātnes ministrija, VSAA, IeVP. |
| Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. Jaunu institūciju izveide, esošu institūciju likvidācija vai reorganizācija nav nepieciešama.  Likumprojekta izpilde neietekmēs cilvēkresursus. |
| Cita informācija | Nav |

Labklājības ministrs G.Eglītis

A.Lukašenoka

[Aiga.Lukasenoka@lm.gov.lv](mailto:Aiga.Lukasenoka@lm.gov.lv)

67021691

1. Satversmes tiesas spriedums lietā Nr. 2019-27-03 “Par Ministru kabineta 2009.gada 22.decembra noteikumu Nr.1605 “Noteikumi par valsts sociālā nodrošinājuma pabalsta un apbedīšanas pabalsta apmēru, tā pārskatīšanas kārtību un pabalstu piešķiršanas un izmaksas kārtību” 2.punkta atbilstību Latvijas Republikas Satversmes 1.pantam, 91.panta otrajam teikumam un 109.pantam”. [↑](#footnote-ref-1)
2. Ar sīkāku skaidrojumu iepsējams iepazīties likuma “Grozījumi Valsts sociālo pabalstu likumā” anotācijā: <https://likumi.lv/ta/id/319395-grozijumi-valsts-socialo-pabalstu-likuma> [↑](#footnote-ref-2)